Fa Jesu a ne a bodiwa ka sesupo sa go nna gone ga gagwe “le sa bokhutlo jwa tsamaiso eno ya dilo,” o ne a araba jaana: “Setšhaba se tla tsogologela setšhaba le bogosi bo tsogologele bogosi, mme go tla nna le ditlhaelo tsa dijo le dithoromo tsa lefatshe . . . mme ka ntlha ya go oketsega ga go tlhoka molao lorato lwa ba le bantsi lo tla tsidifala.” (Mathaio 24:3-12) Ka jalo, dikgang tsotlhe tse di sa itumediseng gompieno di na le bokao jo bo kgothatsang—go ise go ye kae Bogosi jwa Modimo bo tla leretse batho ba ba kutlo kagiso. Jesu o ne a re: “Fa lo bona dilo tseno di diragala, itseng gore bogosi jwa Modimo bo gaufi.”—Luke 21:31. 8 Batlhanka ba ba ikanyegang ba ga Jehofa ga ba bolo go ikemisetsa go ikobela kaelo e ba e newang malebana le dilo tse di direlwang puso ya Modimo. (Bala Bahebera 13:7, 17.) Kwa tshimologong re ka nna ra bo re sa tlhaloganye ka botlalo mabaka a go bo re tshwanetse go dira tiro ya rona ka tsela e e rileng. Le fa go ntse jalo, re itse sentle melemo ya go dirisana le Jehofa fa a dira diphetogo dipe fela tse a bonang di tshwanetse go dirwa.